**OSNOVNA ŠKOLA GUSTAVA KRKLECA**

 Ulica Božidara Magovca 103

10020 Zagreb

**TEST RAZMJERNOSTI**

****

**Poslovni proces/postupak obrade: OBRADA OSOBNIH PODATAKA KORIŠTENJEM VIDEONADZORNOG SUSTAVA**

**SADRŽAJ:**

1. Uvod………………………………………………………………………………………………..…2

2. Pravna osnova za obradu putem sustava videonadzora………………..………… ……….................2

3. Procjena postojanja legitimnog interesa……………………………………………………………...3

4. Procjena nužnosti postavljanja videonadzora za postizanje svrhe obrade…………………………...3

5. Prevladavaju li prava i slobode zaposlenika nad legitimnim interesom voditelja obrade (procjena)……………………………………………………………………………………..................3

6. Zaštitne mjere………………….…………………………………………………………………….4

7. Transparentnost obrade i postupanja voditelja obrade…………………………...………………......4

8. Pravo na prigovor……………………………….…………………………………………………….5

**1. Uvod**

Temeljem Uredbe (EU) 2016/679 Europskog parlamenta i vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Službeni list Europske unije L 119, 4.5.2016., str. 1., u daljnjem tekstu: Opća uredba o zaštiti podataka), koja je u punoj primjeni od 25. svibnja 2018. u Republici Hrvatskoj i svim zemljama članicama Europske unije, Zakona o provedbi Opće uredbe o zaštiti podataka (Narodne novine broj 42/18 ) odnosno sukladno pravnom okviru zaštite osobnih podataka u Republici Hrvatskoj i Europskoj uniji te najboljoj europskoj praksi, Osnovna škole Gustava Krkleca, Ulica Božidara Magovca 103, 10020 Zagreb (u daljnjem tekstu: Škola ili voditelj obrade), kao voditelj obrade osobnih podataka, provela je ovaj Test razmjernosti, kako bi za potrebe zakonitosti obrade putem sustava videonadzora utvrdila, odnosno preispitala nadilaze li interesi ili temeljna prava i slobode ispitanika koja zahtijevaju zaštitu osobnih podataka, odnosno u ovom konkretnom slučaju zaštitu privatnosti, legitimni interes Škole da uporabom videonadzornog sustava zaštiti imovinu škole i osobe koje u njoj borave.

Sukladno uvodnoj izjavi broj 47. Opće uredbe o zaštiti podataka, legitimni interesi voditelja obrade mogu predstavljati pravnu osnovu za obradu osobnih podataka pod uvjetom da interesi ili temeljna prava i slobode ispitanika nemaju prednost, uzimajući u obzir razumna očekivanja ispitanika koja se temelje na njihovu odnosu s voditeljem obrade. Kako bi utvrdili postojanje legitimnog interesa kao pravne osnove za obradu osobnih podataka, u svakom konkretnom slučaju treba pažljivo procijeniti, između ostalog i to može li ispitanik realno očekivati takvu obradu. Imajući to u vidu potrebno je istaknuti da bi interesi i temeljna prava ispitanika mogli nadvladati interes voditelja obrade u onim slučajevima kada ispitanici realno ne mogu očekivati obradu u dotičnu svrhu.

Tipičan primjer obrade temeljene na legitimnom interesu, gdje se pretpostavlja da ispitanici realno mogu očekivati obradu, vidimo o konkretnom slučaju obrade osobnih podataka putem sustava videonadzora od strane Škole kao voditelja obrade, a posebno s obzirom na narav odnosa Škola-zaposlenici-djeca/učenici, kao i na osjetljivost pojedinaca koji borave u školi. Legitimni interes u ovom konkretnom slučaju je interes Škole da zaštiti svoju imovinu i osobe koje borave u njoj, a pogotovo s obzirom na osjetljivost pojedinaca koji borave u školi, odnosno učenika kao posebno osjetljive skupine.

Ovim Testom razmjernosti Škola će preispitati zakonitost i opravdanost obrade osobnih podataka putem sustava videonadzora u svrhu zaštite imovine škole i osoba koje borave u njoj.

**2. Pravna osnova za obradu putem sustava videonadzora**

Sukladno članku 6. Opće uredbe o zaštiti podataka obrada je zakonita samo i u onoj mjeri ukoliko je ispunjeno najmanje jedno od sljedećeg

(a) ispitanik je dao privolu za obradu svojih osobnih podataka u jednu ili više posebnih svrha
(b) obrada je nužna za izvršavanje ugovora u kojem je ispitanik stranka ili kako bi se poduzele radnje na zahtjev ispitanika prije sklapanja ugovora
(c) obrada je nužna radi poštovanja pravnih obveza voditelja obrade
(d) obrada je nužna kako bi se zaštitili ključni interesi ispitanika ili druge fizičke osobe;
(e) obrada je nužna za izvršavanje zadaće od javnog interesa ili pri izvršavanju službene ovlasti (f) obrada je nužna za potrebe legitimnih interesa voditelja obrade ili treće strane, osim kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

U ovom konkretnom slučaju, pravna osnova za obradu osobnih podataka putem sustava videonadzora je legitiman interes Škole da zaštiti imovinu Škole i osobe koje borave u prostoru Škole (učenici, zaposlenici, ostale osobe koje se nađu u prostorijama Škole).

**3. Procjena postojanja legitimnog interesa**

Škola će se pozvati na *legitimni interes* kao pravnu osnovu za obradu u onim situacijama kada na to prema važećim pozitivno-pravnim propisima ima pravo, ali ne i obvezu (kao što je to slučaj u situacijama kada je pravna osnova poštivanje pravnih obveza voditelja obrade). Dakle Škola u takvim situacijama „može“, ali nije „obvezna“ vršiti obradu. Na Školi je kao voditelju obrade, da u svakom pojedinačnom slučaju obrade koja se temelji na legitimnom interesu, provede test razmjernosti kako bi utvrdila prevladava li legitimni interes Škole nad interesima, odnosno temeljnim pravima i slobodama ispitanika.

Sukladno članku 43. stavak 2. Zakona o zaštiti na radu dopušteno je korištenje nadzornih uređaja radi kontrole ulazaka i izlazaka iz radnih prostorija i prostora te radi smanjenja izloženosti radnika riziku od razbojstva, provala, nasilja, krađa i sličnih događaja na radu ili u vezi s radom.Također, sukladno članku 26. stavak 1. Zakona o provedbi opće uredbe o zaštiti podataka, obrada osobnih podataka putem videonadzora može se provoditi u svrhu koja je nužna i opravdana za zaštitu osoba i imovine, ako ne prevladavaju interesi ispitanika koji su u suprotnosti s obradom podataka putem videonadzora.

Iz navedenih članaka Zakona o provedbi opće uredbe o zaštiti podataka i Zakona o zaštiti na radu, kao i iz Smjernica 3/2019 o obradi osobnih podataka putem videouređaja Europskog odbora za zaštitu podataka, jasno se može vidjeti zakonitost i legitimnost obrade putem sustava videonadzora u navedene, zakonom propisane svrhe.

Zaključno, Škola procjenjuje kako postoji legitiman interes da obradom osobnih podataka putem videonadzornog sustava zaštiti svoju imovinu, kao i osobe koje borave u školi.

**4. Procjena nužnosti namjeravane obrade za postizanje svrhe obrade**

Korištenje sustava videonadzora usmjereno je na zaštitu imovine Škole, kao i osoba koje borave, odnosno osoba koje se nalaze u prostoru Škole.

Proteklih godina, na području škola diljem grada Zagreba primijećen je velik broj incidenata koji uključuju vandalizam tijekom i nakon nastavnih sati, ali i problem međuvršnjačkog nasilja. U ovom konkretnom slučaju smatramo kako je nastavak obrade putem sustava videonadzora nužan kako bi se povećala sigurnost učenika i zaposlenika te ostalih osoba koje se nalaze u prostoru Škole. Suvremenim videonadzornim sustavom se na adekvatan i učinkovit način štititi imovina Škole kao i osobe koje borave u njoj, posebno imajući u vidu zaštitu djece kao posebno osjetljive skupine. Također, i sama prisutnost videokamera djeluje preventivno i odvraćajuće u odnosu na potencijalne počinitelje prekršaja i kaznenih djela.

**5. Prevladavaju li prava i slobode ispitanika nad legitimnim interesom voditelja obrade?**

Iako smo utvrdili da na strani Škole kao voditelja obrade postoji legitiman interes za korištenje sustava videonadzora u svrhu zaštite osoba i imovine, ta činjenica nipošto ne umanjuje pravo ispitanika na zaštitu osobnih podataka, odnosno pravo na privatnost. Međutim potrebno je uzeti u obzir kako se namjeravanom obradom prvenstveno žele zaštititi sami ispitanici čiji se osobni podaci obrađuju. Također je uzet u obzir i opseg obrade osobnih podataka što u ovom konkretnom slučaju podrazumijeva perimetar snimanja. Naime, sustavom videonadzora obuhvaćeni su zajednički prostori škole, ulazni prostor u školu, školski hol, blagavaonica, sportska dvorana, informatička učionica te hodnici u zgradi škole u prizemlju i na katu. Ne snimaju se radne prostorije i prostorije u kojima borave učenici, čime se u značajnoj mjeri smanjuje zadiranje u privatnost ispitanika. Smatramo kako ispitanici realno mogu očekivati takvu obradu s obzirom na osjetljivost osoba koje borave u prostorijama (djeca/učenici) i samu potrebu i obvezu da se isti zaštite.

Zaključno, a uzevši u obzir prethodno navedeno, smatramo kako u ovom konkretnom slučaju, uzevši u obzir kontekst i narav obrade, kao i kategoriju ispitanika čiji se podaci obrađuju, legitiman interes za zaštitom osoba i imovine nadvladava interes za privatnošću zaposlenika, učenika te ostalih ispitanika koji se nalaze u prostoru Škole.

**6. Zaštitne mjere**

Škola osobne podatke putem sustava videonadzora obrađuje uz puno poštivanje načela obrade osobnih podataka opisanih u čl. 5. Opće uredbe o zaštiti podataka.

Škola videozapise, u obliku koji omogućuje identifikaciju ispitanika, čuva onoliko dugo koliko je potrebno da se ispuni svrha obrade, odnosno sukladno zakonskim ograničenjima. Da bi osigurala sigurnost obrade, Škola primjenjuje odgovarajuće tehničke i organizacijske mjere radi zaštite prava i sloboda ispitanika. Podaci se obrađuju na način kojim se osigurava odgovarajuća razina sigurnosti što podrazumijeva i zaštitu od neovlaštenog pristupa ili nezakonite obrade ali i od slučajnog gubitka, uništenja ili oštećenja videosnimki. Sigurnost obrade osigurava se primjenom odgovarajućih tehničkih i organizacijskih mjera koje podrazumijevaju ograničenje količine prikupljenih podataka, opseg njihove obrade, razdoblje pohrane i njihovu dostupnost.

Osobnim podacima prikupljenim putem videonadzora može pristupiti samo ima ravnatelj i osoba koju on na to ovlasti. Osobe koje imaju pravo pristupa video snimkama daju izjavu povjerljivosti u kojoj se obvezuju da će čuvati povjerljivost videosnimki, kako za vrijeme trajanja, tako i nakon prestanka dobivenog ovlaštenja, odnosno radnog odnosa. Pravo pristupa videosnimkama uz navedene osobe imaju i nadležna tijela u okviru obavljanja poslova iz svojeg zakonom utvrđenog djelokruga. Snimke zabilježene videonadzorom čuvaju se najduže 6 mjeseci, nakon čega se brišu ili uništavaju na odgovarajuć način, osim ako je drugim zakonom propisan duži rok čuvanja ili ako mogu poslužiti kao dokaz u sudskom ili drugom postupku. Škola osigurava odgovarajuću razinu sigurnosti s obzirom na rizik uključujući sposobnost osiguranja trajne povjerljivosti, cjelovitosti i dostupnosti te otpornosti sustava videonadzora, bilježenje pristupa videozapisima, sposobnost pravodobne ponovne uspostave dostupnosti i pristupa njima u slučaju fizičkog ili tehničkog incidenta, proces za redovito testiranje, ocjenjivanje i procjenjivanje učinkovitosti sustava.

Škola poduzima odgovarajuće mjere kako bi osigurala da svaki pojedinac koji djeluje pod njenom odgovornošću, a koji ima pristup videozapisima ne koristi videosnimke bez uputa voditelja obrade, i protivno zakonski utvrđenoj svrsi. Osim primjene korisničkih imena i lozinki za pristup videosnimkama podrazumijeva se i kontrola pristupa prostorijama i opremi gdje su iste smještene. Svaki pristup sustavu pohrane osobnih podataka mora biti automatski zabilježen korisničkim imenom, nadnevkom i vremenom prijave i odjave. Svaki pokušaj neovlaštenog pristupa sustavu mora biti automatski zabilježen korisničkim imenom, nadnevkom i vremenom, a ako je to moguće i mjestom s kojeg je takav pristup pokušan.

**7. Transparentnost obrade i postupanja voditelja obrade**

Škola je opisala obradu putem videonadzornog sustava u Politici privatnosti koja je objavljena na službenoj Internet stranici, kako bi se svi ispitanici mogli upoznati s predmetnom obradom.

Škola može na službenoj web stranici objaviti i ovaj test razmjernosti.

Na službenoj stranici je objavljen službeni mail i kontakt telefon imenovanog službenika za zaštitu osobnih podataka putem kojeg ispitanici mogu dobiti detaljnije i podrobnije informacije o načinu na koji se njihovi osobni podaci obrađuju kao i pravima koja mogu ostvariti.

Škola je na prikladan način putem obavijesti u obliku naljepnice označila da je unutrašnji i vanjski prostor odnosno ulaz u prostorije Škole pod videonadzorom, sukladno obuhvatu postavljenih kamera, a u skladu sa člankom 27. stavak 2. Zakona o provedbi opće uredbe o zaštiti podataka.

Navedene obavijest/naljepnica sadržavaju sljedeće informacije:

- da je prostor pod videonadzorom

- informacije o voditelju obrade

- kontakt putem kojeg ispitanik može ostvariti svoja prava

- informacije o svrsi i pravnoj osnovi za obradu

- vrijeme pohrane videosnimki (način određivanja)

- informacije o pravima ispitanika (osoba koje su snimljene videonadzornim kamerama)

**8. Pravo na prigovor**

Škola će ispitanicima omogućiti pravo na prigovor na obradu putem videonadzora, u skladu s člankom 21. Opće uredbe o zaštiti podataka. Pravo na prigovor istaknuto je u Politici privatnosti i Pravilniku o obradi i zaštiti osobnih podatka koji su objavljeni na službenoj internet stranici i dostupni ispitanicima. Način podnošenja i rokovi za odgovor razrađeni su Procedurom zaprimanja i obrade zahtjeva ispitanika, koja je također objavljena na službenoj Internet stranici. Prigovor se može podnijeti pisanim putem te usmeno na zapisnik. U slučaju prigovora Škola ,ukoliko želi nastaviti s predmetnom obradom, mora dokazati da legitimni interes za nastavkom obrade nadilazi prava i slobode ispitanika.

Test razmjernosti proveo imenovani službenik za zaštitu podataka,

Ilija Vučković, mag.iur.

|  |  |
| --- | --- |
| KLASA: 009-01/24-01/3 URBROJ: 251-168-24-1  |  |
|  |  |

Zagreb, 14. svibnja 2024. godine

 **OSNOVNA ŠKOLA GUSTAVA KRKLECA**

RAVNATELJ: Marija Luković, dipl.uč.